CELEX: C2004/118/31
Language: el
Date: 2004-04-30 00:00:00
Title: Απόφαση του Δικαστηρίου (πέμπτο τμήμα), της 29ης Απριλίου 2004, στις συνεκδικασθείσες υποθέσεις C-487/01 και C-7/02 (αιτήσεις του Hoge Raad der Nederlanden για την έκδοση προδικαστικής αποφάσεως): Gemeente Leusden (C-487/01) και Holin Groep BV cs (C-7/02) κατά Staatssecretaris van Financiën («Φόροι προστιθεμένης αξίας — Κοινό σύστημα φόρου προστιθεμένης αξίας — Άρθρο 17 της έκτης οδηγίας 77/388/ΕΟΚ — Έκπτωση του φόρου εισροών — Τροποποίηση της εθνικής νομοθεσίας καταργούσα τη δυνατότητα να επιλεγεί η φορολόγηση της μισθώσεως ακινήτων — Διακανονισμός των εκπτώσεων — Εφαρμογή στις υπό εκτέλεση συμβάσεις»)

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/18
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (πέμπτο τμήμα)
   της 29ης Απριλίου 2004
   στις συνεκδικασθείσες υποθέσεις C-487/01 και C-7/02 (αιτήσεις του Hoge Raad der Nederlanden για την έκδοση προδικαστικής αποφάσεως): Gemeente Leusden (C-487/01) και Holin Groep BV cs (C-7/02) κατά Staatssecretaris van Financiën (1)
   
   («Φόροι προστιθεμένης αξίας - Κοινό σύστημα φόρου προστιθεμένης αξίας - Άρθρο 17 της έκτης οδηγίας 77/388/ΕΟΚ - Έκπτωση του φόρου εισροών - Τροποποίηση της εθνικής νομοθεσίας καταργούσα τη δυνατότητα να επιλεγεί η φορολόγηση της μισθώσεως ακινήτων - Διακανονισμός των εκπτώσεων - Εφαρμογή στις υπό εκτέλεση συμβάσεις»)
   (2004/C 118/31)
   Γλώσσα διαδικασίας: η ολλανδική
   Στις συνεκδικασθείσες υποθέσεις C-487/01 και C 7/02, με αντικείμενο αιτήσεις του Hoge Raad der Nederlanden (Ολλανδία) προς το Δικαστήριο, κατ' εφαρμογήν του άρθρου 234 ΕΚ, με τις οποίες ζητήθηκε, στο πλαίσιο των διαφορών που εκκρεμούν ενώπιον του εθνικού δικαστηρίου μεταξύ, αφενός, Gemeente Leusden (C-487/01) και Holin Groep BV cs (C-7/02) και, αφετέρου, Staatssecretaris van Financiën, η έκδοση προδικαστικών αποφάσεων ως προς την ερμηνεία των άρθρων 5 παράγραφος 7 στοιχείο α), 17 και 20, παράγραφος 2, της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49), καθώς και γενικών αρχών του κοινοτικού δικαίου, το Δικαστήριο (πέμπτο τμήμα), συγκείμενο από τους P. Jann, πρoεδρεύοντα του πέμπτου τμήματος, A. Rosas (εισηγητή) και S. von Bahr, δικαστές, γενικός εισαγγελέας: A. Tizzano, γραμματέας: M.-F. Contet, κύρια υπάλληλος διοικήσεως, εξέδωσε στις 29 Απριλίου 2004 απόφαση με το ακόλουθο διατακτικό:
   
               1.
            
            
               Τα άρθρα 17 και 20 της έκτης οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση, ερμηνευόμενα σύμφωνα με τις αρχές περί προστασίας της δικαιολογημένης εμπιστοσύνης και περί ασφαλείας δικαίου, δεν αντιτίθενται στο να καταργήσει ένα κράτος μέλος το δικαίωμα να επιλεγεί η φορολόγηση των μισθώσεων ακινήτων, με αποτέλεσμα να διακανονιστούν οι εκπτώσεις που έγιναν, σύμφωνα με το άρθρο 20 της έκτης οδηγίας 77/388/ΕΟΚ, για ακίνητα επενδυτικά αγαθά που εκμισθώθηκαν.
               Όταν ένα κράτος μέλος καταργεί το δικαίωμα να επιλεγεί η φορολόγηση των μισθώσεων ακινήτων, οφείλει κατά την επιλογή του τρόπου εφαρμογής της νομοθετικής μεταβολής να λάβει υπόψη τη δικαιολογημένη εμπιστοσύνη των υποκειμένων στον φόρο. Ωστόσο, η κατάργηση του νομοθετικού πλαισίου από το οποίο ένας υποκείμενος στον φόρο άντλησε όφελος πληρώνοντας λιγότερους φόρους, χωρίς παρά ταύτα να υπάρξει πρακτική καταστρατηγήσεως, δεν μπορεί, αυτή καθ' εαυτή, να διαψεύσει δικαιολογημένη εμπιστοσύνη στηριζόμενη στο κοινοτικό δίκαιο.
            
         
               2.
            
            
               Το άρθρο 5 παράγραφος 7 στοιχείο α), της έκτης οδηγίας 77/388/ΕΟΚ αφορά τη διάθεση, από τον υποκείμενο στον φόρο, ενός αγαθού για τις ανάγκες της επιχειρήσεώς του και όχι μια νομοθετική μεταβολή η οποία κατήργησε το δικαίωμα να επιλεγεί η φορολόγηση μιας οικονομικής πράξεως που κατ' αρχήν απαλλασσόταν του φόρου.
            
         
      (1)  ΕΕ C 44 της 16.2.2002.
   
      ΕΕ C 109 της 4.5.2002.